La Cavalcada del Ninot omplirà demà els carrers de Carcaixent d’imaginació i color
23 de febrer de 2018

Carcaixent

Carcaixent acollirà demà de vesprada la tradicional Cavalcada del Ninot organitzada per la Junta Local Fallera, una desfilada en què totes les comissions falleres de la ciutat demostraran novament una alta dosi d’imaginació i treball amb les seues crítiques i disfresses. Per primera vegada, l’Ajuntament de Carcaixent instal·larà en dos punts del recorregut banys portàtils, donant així resposta a diverses peticions ciutadanes. Concretament, estaran situats a l’inici del recorregut en Apotecari Bodí i en l’encreuament del carrer Martí Talens-Les Dies.

Des de la Regidoria de Festes, en pro del civisme i de la convivència, s’ha demanat col·laboració a tot el col·lectiu faller perquè es faça ús dels banys i s’eviten conductes que embruten la via pública. Rosa Nicolau, regidora de Festes, ha explicat que, amb esta mesura, es vol donar resposta a una queixa recurrent d’una part del veïnat. «Des de l’Ajuntament s’ha apostat per esta solució i volem avaluar quins efectes té; no obstant, és fonamental que tots els fallers i falleres es consciencien i utilitzen els banys públics perquè el pas de la cavalcada no deixe una imatge desagradable de la ciutat», ha remarcat.

Igual que en anys anteriors, Junta Local Fallera ha convocat a les 17:00 hores totes les comissions i les seues carrosses en la zona d’Apotecari Bodí. A les 18:00 hores es donarà inici a la desfilada de la Cavalcada del Ninot que recorrerà els carrers de Sant Pere, José Vidal Canet, Alacant, Martí Talens, Sant Francesc d'Assís i acabarà al Passeig. A la nit, a partir de les 00:00 hores també al Passeig, tindrà lloc el Lliurament de Premis de la Cavalcada del Ninot.

El programa d’activitats falleres continuarà el diumenge amb el XXXIII Concurs de Paelles «Ricard» Falles 2018, en el Parc Navarro Daràs. A les 12:00 es dispararà la carcassa que donarà el tret d’eixida al concurs i a les 14:00 hores passarà el jurat a fer la degustació de les paelles que entren en concurs. Després de dinar, cap a les 16:30 hores, es donaran a conéixer els premis del Concurs de Paelles 2018.